ทริสหั่นโนเบิลเครดิตลดลงผลงานต่ำเป้า
ทริสฯ ลดเครดิตโนเบิลฯ ห่วงผลงานพลาดเป้าใช้เงินกู้สูง
8 ม.ค. 2556

ทริสฯ ลดเครดิตโนเบิลฯ ห่วงผลงานพลาดเป้าใช้เงินกู้สูง
ทริส เรทติ้ง ปรับลดอันดับเครดิตองค์กรของ บริษัท โนเบิล ดีเวลลอปเมนท์ (NOBLE) เป็นระดับ “BBB” จาก “BBB+” พร้อมทั้งลดอันดับเครดิตหุ้นกู้ไม่มีประกันเป็นระดับ “BBB” จาก “BBB” โดยแนวโน้มยังคง “คงที่” 
เหตุผลในการปรับลดอันดับเครดิตเนื่องจากบริษัทมีผลการดำเนินงานที่ต่ำกว่าคาดการณ์และมีอัตราส่วนเงินกู้รวมต่อโครงสร้างเงินทุนที่เพิ่มสูงขึ้น 
นอกจากนี้ ยังมีความเสี่ยงที่บริษัทต้องใช้เงินลงทุนจำนวนมากในโครงการคอนโดมิเนียม “โนเบิล เพลินจิต” ซึ่งมีมูลค่าถึง 1.56 หมื่นล้านบาท รวมถึงลักษณะของธุรกิจอสังหาริมทรัพย์ที่เป็นวงจรขึ้นลง ตลอดจนความกังวลเกี่ยวกับต้นทุนค่าก่อสร้างที่สูงขึ้น และภาวะการขาดแคลนแรงงานก่อสร้างด้วย 
ในขณะที่แนวโน้มอันดับเครดิต “คงที่” สะท้อนถึงการคาดการณ์ว่าบริษัทจะสามารถเปิดขายโครงการ และส่งมอบที่อยู่อาศัยได้ตามกำหนดแม้รายได้ที่ผ่านมาจะลดลง แต่อัตรากำไรขั้นต้นยังคงอยู่ในระดับสูงมาตั้งแต่ปี 2553 โดยอยู่ที่ระดับ 38%40% ของรายได้ในช่วงปี 2553 ถึงไตรมาส 3 ของปี 2555
ทั้งนี้ อันดับเครดิตหุ้นกู้ไม่มีประกันของบริษัทมีสถานะต่ำกว่าอันดับเครดิตองค์กรอยู่ 1 ขั้น เนื่องจากบริษัทมีสัดส่วนของเงินกู้ที่มีหลักประกันต่อสินทรัพย์ในระดับสูง